Dwellers of the Deep

Dwellers of the Deep er det femte musikkalbumet fra det norske progressiv rock-bandet Wobbler, utgitt 23. oktober 2020. 

Albumet består fire låter hvorav to episke låter og to noe kortere låter. Bandet benytter også på dette albumet autentiske analoge tangentinstrumenter som Chamberlin M1, Mellotron M400, Hammond C3-orgel, MiniMoog, Rhodes, clavinet, ARP, piano og cembalo. Elementer av musikken ble skrevet allerede i 2011 og i 2013, men mesteparten ble skrevet mellom 2017 og 2019. Bandet mener at både musikken, tekstene og ikke minst innspillingen ble sterkt påvirket av koronaviruspandemien i 2020. Tekstene handler om menneskelige følelser og motsetningsfylte krafter i psyken og  blir av bandet beskrevet som «en introspektiv reise blant minner, følelser og instinkter hvor det lyse er lysere og det mørke er mørkere». 

Plateomslaget er en reproduksjon av kartet «Systema ideale quo exprimitur, aquarum per canales hydragogos subterraneos ex mari et in montium hydrophylacia protrusio aquarumq[ue] subterrestrium per pyragogos canales concoctus», en modell av jordens indre hentet fra boken Mundus subterraneus av universalgeniet Athanasius Kircher, utgitt i 1665.

Mottakelse og listeplasseringer 

Albumet ble kort tid etter utgivelsen nevnt av flere musikkjournalister som en sterk kandidat til å bli årets beste progressiv rock-album for 2020. Musikknettstedet SonicPerspectives.com kåret Dwellers of the Deep til årets beste progressiv rock-album og Blezt.no kåret det til årets beste album for 2020. I andre kåringer av årets beste progressiv rock-album for 2020 kom albumet på 3.-plass hos The FireNote.com og hos HeavyMusicHQ.com samt at det fikk 4.-plass hos PopMatters.com.

Dwellers of the Deep er per april 2023 på på 1.-plass på ProgArchives' rangering av de beste progressiv rock-albumene utgitt i 2020, og på 5.-plass på samme nettsteds liste over beste progressiv rock-album utgitt i det 21. århundre, med bandets eget album From Silence to Somewhere på 1.-plass. Albumet er per april 2023 på 70.-plass på ProgArchive's rangering over tidenes progrock-album. Dwellers of the Deep kom på 37.-plass på VG-lista Topp 40 album i oktober 2020.

Sporliste 

«By the Banks» – 13:49
 «Part I – Visions from Within» 
 «Part II – Argentum Ormr» 
«Five Rooms» –	8:28
«Naiad Dreams» – 4:24
«Merry Macabre» – 19:00
 «Part I – The Quarry & the Feast» 
 «Part II – Beneath the Velvet Shroud» 
 «Part III – The Bird of Hermes»

Personell 
Lars Fredrik Frøislie –  Chamberlin M-1, Hohner Clavinet D6, Fender Rhodes Mk II, Hammond C3, Marxophone, Mellotron M400, Mini Moog, Wurlitzer, Spinett - William de Blaise, Arp Pro Soloist, Prophet-5, Solina String Ensemble, Yamaha CP-70B, piano, mellofon, bakgrunnsvokal
Martin Nordrum Kneppen – trommer, perkusjon
Kristian Karl Hultgren – bass: Rickenbacker 4001
Andreas Wettergreen Strømman Prestmo – vokal og gitarer samt bass og blokkfløyte på «Naiad Dreams»
Geir Marius Bergom Halleland  – el. gitar og 12-strengers el. gitar: Gibson Les Paul Goldtop, Gibson Firebird, Gibson SG, Gibson EDS-1275 Doubleneck, Fender Telecaster, akustisk gitar, bakgrunnsvokal

Andre medvirkende
Åsa Ree – fiolin og bakgrunnsvokal

Referanser

Eksterne lenker 
Dwellers of the Deep hos Discogs.com
Dwellers of the Deep hos AllMusic.com
Dwellers of the Deep hos ProgArchives.com
Dwellers of the Deep hos wobblerofficial.com
Dokumentar: Wobbler - Recording album 5 - Dwellers of the Deep (9 episoder) hos YouTube.com

Musikkalbum fra 2020
Wobbler-album